6 วันของการรณรงค์ “ชีวิตวิถีใหม่ ขับขี่อย่างปลอดภัย ไร้อุบัติเหตุ” อุบัติเหตุเกิดจากขับรถเร็วเกินกว่ากฎหมายกำหนด
นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย (ปภ.) ในฐานะเลขานุการศูนย์อำนวยการความปลอดภัยทางถนน (ศปถ.) แถลงสถิติอุบัติเหตุทางถนนประจำวันที่ 3 มกราคม 2565 ซึ่งเป็นวันที่ 6 ของการรณรงค์ “ชีวิตวิถีใหม่ ขับขี่อย่างปลอดภัย ไร้อุบัติเหตุ” เกิดอุบัติเหตุ 264 ครั้ง ผู้เสียชีวิต 34 ราย ผู้บาดเจ็บ 274 คน สาเหตุที่ทำให้เกิดอุบัติเหตุสูงสุด ยังคงเป็นขับรถเร็วร้อยละ 35.61 รองลงมาคือ ดื่มแล้วขับร้อยละ 18.94 ยานพาหนะที่เกิดอุบัติเหตุสูงสุด 3 อันดับแรก ได้แก่ รถจักรยานยนต์ รถปิกอัพหรือกระบะ สรุปอุบัติเหตุทางถนนสะสมในช่วง 6 วันของการรณรงค์ ตั้งแต่วันที่ 29 ธันวาคม 2564 – 3 มกราคม 2565 เกิดอุบัติเหตุรวม 2,488 ครั้ง ผู้เสียชีวิตรวม 300 ราย ผู้บาดเจ็บรวม 2,471 คน จังหวัดที่เกิดอุบัติเหตุสะสมสูงสุดได้แก่ เชียงใหม่ (92 ครั้ง) จังหวัดที่มีผู้เสียชีวิตสะสมสูงสุด ได้แก่ กรุงเทพมหานคร (20 ราย) จังหวัดที่มีผู้บาดเจ็บสะสมสูงสุด ได้แก่ กาญจนบุรี (91 คน) จังหวัดที่ไม่มีผู้เสียชีวิตในช่วง 6 วันของการรณรงค์มี 11 จังหวัด ได้แก่ ตรัง นครนายก ปัตตานี พังงา แพร่ แม่ฮ่องสอน ยะลา ระนอง สตูล สมุทรสงคราม และสุโขทัยอธิบดีกรมป้องกันและบรรเทาสาธารณภัย (ปภ.) ในฐานะเลขานุการ ศปถ.กล่าวว่า วันนี้ยังมีประชาชนบางส่วนเดินทางกลับมายังกรุงเทพมหานคร-ปริมณฑล และเมืองหลักต่างๆ เพื่อกลับมาทำงาน จึงเน้นย้ำให้จังหวัดบูรณาการดูแลความปลอดภัยการเดินทางของประชาชนต่อเนื่อง รวมทั้งฝากให้ผู้ที่ขับขี่ยานพาหนะให้เคร่งครัดในการขับขี่ โดยเฉพาะเรื่องของความเร็วขอให้อยู่ภายใต้กฎหมายกำหนด